নিজস্ব প্রতিবেদন: আফরাজুলকে হত্যা নিয়ে রাজনৈতিক তরজা। আদিখ্যেতা ও ন্যাকামির রাজনীতি হচ্ছে বলে দাবি করলেন দিলীপ ঘোষ। তাঁকে পাল্টা চ্যালেঞ্জ জানালেন ফিরহাদ হাকিম। তাঁর বক্তব্য, জাতিধর্ম টেনে নিচুস্তরের রাজনীতির পরিচয় দিয়েছেন বিজেপির রাজ্য সভাপতি।   রাজস্থানে মালদার বাসিন্দা আফরাজুলকে নৃশংসভাবে খুন করেছে শম্ভুলাল রেগার। নিহত শ্রমিকের পাশে দাঁড়িয়েছেন মুখ্যমন্ত্রী মমতা বন্দ্যোপাধ্যায়। রবিবার ঝাড়গ্রামে সাংবাদিক বৈঠকে দিলীপ ঘোষ বলেন, ''মালদার শ্রমিক কাজ করতে গিয়ে মারা গিয়েছেন। কে মেরেছে? কী ব্যাপার? কেউ জানে না। অথচ তিনি সংখ্যালঘু সম্প্রদায়ের লোক বলে ন্যাকামি ও আদিখেত্যার চূড়ান্ত রাজনীতি হচ্ছে। অথচ রাজ্যে খুনের ঘটনার পিছনে সংখ্যালঘুরাই ধরা পড়ছে। তাঁদের কর্মসংস্থানের ব্যবস্থা নেই কেন? কেন শিক্ষার পরিকাঠামো নেই?'' তার পাল্টা দিলীপ ঘোষকে চ্যালেঞ্জ ছুড়েছেন রাজ্যের মন্ত্রী ফিরহাদ হাকিম। তিনি বলেন, ''রাজ্যের একটা মানুষ মারা গিয়েছেন। কে সংখ্যাগুরু? কে সংখ্যালঘু? সেটা দেখার কথা নয়। বাপের ব্যাটা হলে বলুন বাংলার একটা ছেলেকে হত্যা করে ঠিক করেছে। জাতি-ধর্ম টেনে নিচুস্তরের রাজনীতি করছেন।''